"Za ten rok od vašej poslednej návštevy sme podali dva projekty na prostriedky z fondov EÚ. Obidva sú pred schválením. Jeden sa týka rekonštrukcie základnej školy (zateplenie, nová strecha, výmena okien). Ide o investíciu za 16 mil. korún a vyzerá to tak, že sme na dobrej ceste k jej získaniu. Druhý projekt súvisí s obnovou miestnych komunikácií. Nachádza sa v užšom finále a tiež čakáme na jeho schválenie. Aj tu je veľká šanca, že by sme požadované financie mohli dostať," hovorí starosta. Solčany majú podaný aj projekt na dokončenie druhej etapy kanalizácie, pretože nie celá dedina je odkanalizovaná. "Požiadali sme o dotáciu 7 mil. korún, ale na celkové dokončenie kanalizácie by sme potrebovali vyše 20 mil. korún." V Solčanoch majú čerstvú novinku – od 1. novembra sa detičky z materskej školy presťahovali do nových priestorov – budovy základnej školy, kde im na to obecný úrad vytvoril vhodné podmienky. "Do stavebných úprav sme investovali 500 – 600 000 korún a škôlkari majú vlastnú jedáleň, izby i sociálne zariadenia. Práce sme zvládli za dva mesiace. Bývalá budova škôlky je majetkom Cirkvy, my sme ju mali iba v prenájme. V súčasnosti má o ňu záujem jeden investor, ktorý by tam chcel zriadiť niečo na spôsob domova sociálnych služieb alebo penziónu pre dôchodcov," informuje Juraj Soboňa. Podľa starostu je najbolestivejším miestom Solčian ich dominanta – kaštieľ Odescalchiovcov. Ten v septembri 2004 obec predala ruskému občanovi, ktorý tam plánoval prevádzkovať Slovanský dom pre kultúrne účely, no nestalo sa tak. Kaštieľ sa po roku vyskytol na zozname jednej realitnej kancelárie, ktorá ho ponúka na predaj. "Podľa najčerstvejších informácií vraj už existuje vážny záujemca z Topoľčian a kúpno-predajná zmluva je na spadnutie. S prácami by budúci majiteľ chcel údajne začať už tento rok. Zatiaľ neviem, o koho ide, ani čo v kaštieli plánuje zriadiť, no budem rád, keď sa s ním konečne začne niečo robiť, aby táto dominanta zmenila svoju podobu – samozrejme, k lepšiemu." V štádiu schvaľovania zadania majú Solčany územný plán obce. "Počítame s rozšírením intravilánu dediny v niektorých úsekoch, čo by v budúcnosti malo mať pozitívny vplyv na vznik nových stavebných pozemkov na individuálnu výstavbu v dvoch či troch lokalitách," dodáva starosta. Dočkajú sa aj mladé rodiny, lebo obec má už vypracované plány na výstavbu dvoch spojených bytoviek, v ktorých bude šestnásť bytov. "Keďže súdny spor o jednu lokalitu pri liehovare ešte nie je ukončený, poobzerali sme sa po ďalšej, rovnako vhodnej na výstavbu nájomných bytov. So súhlasom miestneho správcu farnosti sme požiadali Biskupský úrad v Nitre o možnosť postaviť nájomné byty vo farskej záhrade, kde sú dokonca dotiahnuté všetky inžinierske siete, čo je podmienkou na získanie úveru zo Štátneho fondu rozvoja bývania. V súčasnosti čakáme na odpoveď a keď bude kladná, nič nám nebráni začať bytovky stavať. Mladé rodiny majú o nájomné byty veľký záujem, o čom svedčia žiadosti, ktoré dostávame na úrad. Aj na bytovku, ktorú sme odovzdávali v júni 2003, máme kladné ohlasy. Nájomcovia sú spokojní. S výstavbou nájomných bytov sme vlastne začali v okrese ako prví, až potom sa to rozbehlo," tvrdí Juraj Soboňa.